Όλος ο κόσμος πρέπει να ενωθεί στον αγώνα κατά της τρομοκρατίας - 2001-09-14
δηλώνει ο Γιώργος Βασιλείου στη «Φωνή της Αμερικής»
Ο επί κεφαλής της διαπραγματευτικής ομάδας της Κυπριακής Δημοκρατίας στις ενταξιακές συνομιλίες με την Ευρωπαϊκή Ένωση και πρώην Πρόεδρος της Κύπρου Γιώργος Βασιλείου, σε συνέντευξη που παραχώρησε στοΓιώργο Μπίστη του ραδιοτηλεοπτικού δικτύου «Φωνή της Αμερικής, είπε ότι είναι δύσκολο να βρει κανείς λέξεις για να περιγράψει το δράμα που παίχθηκε εκ του φυσικού με τις συντονισμένες τρομοκρατικές επιθέσεις στη Νέα Υόρκη και τη Ουάσιγκτον. Ο κύριος Βασιλείου που ολοκληρώνει αυτές τις μέρες την επίσημη επίσκεψή του στην Αμερικανική πρωτεύουσα τόνισε στη συνέχεια τα εξής: «Η επίθεση αυτή δεν στρέφεται απλώς ενάντια στην Αμερική και στους αμερικανούς πολίτες, αλλά κατά τη γνώμη μας στρέφεται και ενάντια σε ολόκληρη την ανθρωπότητα. Και πρέπει σε σχέση με αυτό να τονίσω πόσο μεγάλη εντύπωση μου έκανε η αξιοπρέπεια με την οποία ο Αμερικανικός λαός εδέχθη αυτά τα τραγικά νέα -- η σοβαρότητα και το αίσθημα της αποφασιστικότητας, από τη μία μεριά, συνδυαζόμενο φυσικά με τα αισθήματα λύπης της για τη μεγάλη τραγωδία, για το μεγάλο κακό που μας βρήκε όλους». Κατόπιν η συζήτηση στράφηκε στην απόφαση της Ελλάδας, της Κύπρου και της Ευρωπαϊκής Ένωσης να κηρύξουν την Παρασκευή μέρα πένθους για τα θύματα των τρομοκρατικών επιθέσεων στις Ηνωμένες Πολιτείες και την παράλληλη απόφαση του ΝΑΤΟ να ενεργοποιήσει την Ρήτρα 5 της αμυντικής σύμβασης που αναφέρει ότι επίθεση εναντίον ενός μέλους σημαίνει επίθεση εναντίον όλων. Σχολιάζοντας τη Νατοϊκή ενέργεια ο κύριος Βασιλείου είπε: «Τη θεωρώ λογική και αναμενόμενη. Πιστεύω ότι είναι απαραίτητο όλος ο κόσμος να ενωθεί σε αυτό τον αγώνα ενάντια στην τρομοκρατία. Δεν υπάρχει κανενός είδους επιχείρημα με το οποίο να μπορεί να δικαιολογείται οτιδήποτε σε σχέση με αυτές τις τρομοκρατικές πράξεις και αναμφισβήτητα ότι και να θέλανε να πετύχουνε οι τρομοκράτες με το να σκοτώσουν χιλιάδες αθώους ανθρώπους το μόνο που πετυχαίνουν είναι να αυξήσουν την αποφασιστικότητα της ανθρωπότητας να καταπολεμήσει την τρομοκρατία. » Αναφερόμενος στον σκοπό της επίσκεψής του στη Ουάσιγκτον ο Γιώργος Βασιλείου μας είπε: «Παρόλο που η επίσκεψή μας είχε την ατυχία να συμπέσει με τα τραγικά αυτά γεγονότα, ένα άλλο στοιχείο που μου έκανε εντύπωση είναι το γεγονός ότι, αν και εγώ μετά από τα νέα την Τρίτη το πρωί θεώρησα πως έπρεπε να αναβάλουμε όλες τις συναντήσεις, εν τούτοις μερικές ώρες μετά, από το Κογκρέσο και αλλά και από την εκτελεστική εξουσία πήραμε μήνυμα ότι θα θέλανε βασικές συναντήσεις να συνεχισθούν. Το μήνυμα το οποίο ήθελε να δώσει η Αμερική ήταν ξεκάθαρο, ότι έχουμε να κάνουμε με μια μεγάλη τραγωδία, με μια επίθεση που στρέφεται ενάντια σε ότι πιστεύουμε, αλλά δεν πρόκειται να τα βάλουμε κάτω, συνεχίζουμε να μένουμε σταθεροί, η ζωή συνεχίζεται και μάλιστα με μεγαλύτερη αποφασιστικότητα παρά ίσα με τώρα γενικά.» Ειδικά με τις επαφές του ο κύριος Βασιλείου είπε: «Θα ήθελα να ξεκινήσω με τη συνάντηση που είχα με τον υφυπουργό εξωτερικών κύριο Γκρόσμαν. Είχαμε μια μακρά και πολύ ουσιαστική συνάντηση και θα ήθελα να εκφράσω την εκτίμηση μου και την ικανοποίησή μου για το γεγονός ότι όχι μόνον (ο κύριος Γκρόσμαν) στηρίζει την ανάγκη επίλυσης του Κυπριακού μέσα στα πλαίσια των αποφάσεων του Συμβουλίου Ασφαλείας των Ηνωμένων Εθνών αλλά ταυτόχρονα υποστηρίζει ένθερμα την ιδέα της ένταξης της Κύπρου στην Ευρωπαϊκή Ένωση. Βλέπει ξεκάθαρα τον ρόλο της ενταξιακής μας πορείας, το πώς η πορεία αυτή μπορεί να λειτουργήσει ως καταλύτης για την προώθηση λύσης του Κυπριακού και με διαβεβαίωσε ότι η κυβέρνηση των Ηνωμένων Πολιτειών είναι σταθερά δίπλα μας σε αυτή την πορεία». Ο κύριος Βασιλείου πρόσθεσε ότι το ίδιο μήνυμα πήρε και από άλλα πρόσωπα της εκτελεστικής και της νομοθετικής εξουσίας τα οποία συνάντησε στα πλαίσια των επαφών του την εβδομάδα αυτή. Ο Κύπριος αξιωματούχος κατέληξε λέγοντας: «Όλοι με διαβεβαίωσαν γι αυτή τη σταθερή πολιτική και βλέπουν ότι μόνο καλό μπορεί να βγει, όχι μόνο για την Κύπρο, όχι μόνο για τους Ελληνοκυπρίους και τους Τουρκοκυπρίους, αλλά και για την Τουρκία, για την περιοχή μας και για την Ευρώπη στο σύνολό της».